Kaapstad wil gou sonkrag inspan | Netwerk24
11 Junie 2021 14:56
Die Kaapstadse metroraad hoop om binne twee jaar 'n sonkrag-aanleg gereed te hê om onafhanklik van Eskom krag aan plaaslike inwoners te verskaf.
Dan Plato, burgemeester van Kaapstad, het pres. Cyril Ramaphosa se aankondiging Donderdag dat die drempel vir die selfopwekking sonder 'n lisensie van 1 megawatt (MW) tot 100 MW gelig word, verwelkom, maar ook gesê dit sal nie dadelik kan gebeur nie.
Hy sê die betrokke wetgewing wat munisipaliteite in staat sal stel om krag van onafhanklike verskaffers te kan koop, insluitend die Wet op Munisipale Finansiële Bestuur, sal eers aangepas moet word.
Hy meen dit kan tot vyf jaar neem voordat die krag van 'n onafhanklike verskaffer by die Kaapstadse kragnetwerk ingeskakel sal wees.
Daar word nou gewag op die aanpassing van die betrokke skedule van die Wet op Elektrisiteitsregulering, wat binne 60 dae gepubliseer sal word.
Plato het uitgewys met die gebruik van die Steenbras-hidro-aanleg is Kaapstad die enigste stad in die land waar inwoners die volle impak van beurtkrag gespaar word. Hopelik kan die toestemming aan ondernemings om hul eie opwekkingsvermoë te skep, aan Eskom die geleentheid bied om sy sake reg te kry en 'n meer stabiele en volhoubare kragverskaffer te word.
"Die Kaapstadse metroraad het nog altyd daarin geglo dat plaaslike regerings die grondwetlike reg moet hê om hernubare krag te gebruik. Dit is wat nodig is om in 'n posisie te kom waar ons nie net op Eskom staatmaak om krag te verskaf nie," sê Plato.